Şayr
Şayr (ˈʃaɪr, ˈʃaɪər, ʃɜ ya da ʃɪə, Azərbaycan dilində 'şayr' və ya 'şir' kimi tələffüz oluna bilər) — Böyük Britaniya, Avstraliya, ABŞ kimi digər bəzi ingilisdilli ölkələrdə inzibati ərazi bölgüsü üçün istifadə edilən ənənəvi termindir. Əsasən qraflıq (ing. county) ilə sinonimdir. Hal-hazırda Avstraliyanın bəzi kənd yerlərində şayr yerli özünüidarəetmə ərazisi olsa da, Avstraliyanın inzibati bölgüsü olan qraflıq (ing. county) ilə sinonim deyildir. Anqlo-saksların dövründə şayr (köhnə ingilis dilində scir) hundred (handrid deyə tələffüz edilir, mənası yüz deməkdir) adlanan inzibati vahiddən bir səviyyə yuxarı inzibati vahid idi. Böyük Alfredin (871-899) dövründə cənubda tətbiq olunmağa başlanmış olan bu inzibati vahidin Sülhpərvər Edqard (959-975) dövründə yaradıldığı güman edilir. Şayrlara ealdorman və shire-reeve (şir-riv deyə tələffüz edilir, şerif deməkdir) başçılıq edirdi. Britaniyanın Normanlar tərəfindən fəth edilməsindən sonra, əyalətlər üçün rəsmi olaraq fransız sözü olan county (qraflıq) terminindən istifadə edilməyə başlanılmış və bu termin şayrı əvəz etmişdir. Lakin xalq arasında geniş yayılmış olan şayr termini müntəzəm olaraq rəsmi qeydlərdə görünməyə davam etmiş və Çeşir (ing. Cheshire), Hempşir (ing. Hampshire) və Vorvikşir (ing. Warwickshire) kimi əyalət adlarında mövcudluğunu davam etdirmişdir. Şayr sözünə Hekshamşir (ing. Hexhamshire) kimi bəzi kiçik yaşayış məntəqələrinin adlarında da rast gəlinir.